《瑞星诗》
明代·杨士奇

惟天之高，荡荡难名。仁覆万类，大德曰生。惟君宪天，行天之道。

仁育群生，下民是保。天监君德，有允肖之。来享来歆，为祥为祺。

皇钦天命，嗣临大宝。严孝宗庙，祗奉圣母。夙夜恭勤，惟德之霈。

始于家邦，弘及四海。饥者食之，寒者衣之。槁者濡之，仆者植之。

如艺黍稷，薅莠与稂。驱去螟螣，罔俾害伤。矜恻鳏孤，抚字无告。

有昧弗率，勉勉教诏。除其凛冽，敷之融和。化戚以愉，易啸以歌。

立纲布纪，惟贤之庸。推亡固存，履道大公。乃脩德化，制礼作乐。

天叙有常，人文焕若。芒芒四裔，雨露所坠。慕义归诚，靡或弗至。

上帝曰俞，允光予命。何以报锡，式鸿厥庆。嘉禾异麦，骈出于下。

骈出于上，庆云膏露。宣德庚戌，月维己丑。其日丁亥，夕瑞在酉。

大星如丸，九斿之傍。有彗若射，金玉其煌。素蟾东生，皎乎相辉。

河汉为蒙，参井为微。厥名含誉，太史敷奏。百辟嵩呼，贺祥献寿。

皇德仁圣，谦让是崇。归功穹祇，归功祖宗。归功圣母，亦及臣子。

申命饬励，敬哉无怠。稽古大圣，轩辕唐虞。咸有瑞星，昭德之符。

皇德格天，前圣一致。肆用作诗，永告来世。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。